陶枕单衾障素屏,空斋独卧雨冥冥。
辋川旧拟施为寺,内史新邀写得经。
窗竹弄秋偏寂历,盂兰乞食信飘零。
年来会得逃禅理,长日沈冥不愿醒。
闲窗琼月照幽姿,芳雪飘零有所思。
莫谓愁春春不觉,语愁今可共瑶期。
刺促复刺促,哀歌不成曲。
试听征人歌一声,切切乌乌泪相续。
吾祖卜地三山麓,世业繁华称鼎族。
七叶盛文儒,八代承章服。
仙郎群从十三魁,司寇诸昆十一牧。
青蚨无贯润高门,白蠹有编堆破屋。
我家凤池东复东,我生白晢炯双瞳。
九岁气食牛,十岁工雕虫。
十二容华推宋玉,十三词藻学扬雄。
春早姣童初奠雁,秋来快婿已乘龙。
自怜妾发初覆额,自信君才非落魄。
乳燕双栖合卺钗,文鸳并著交欢舄。
定情为雨更为云,燕婉春朝复秋夕。
百和香薰翡翠衾,九微灯照芙蓉席。
桃叶须臾野茧黄,草根倏忽哀萤碧。
哀萤野茧两悠悠,玉粉香胭不少留。
珠箔尘迷羞拂镜,雕梁泥落怅登楼。
石榴裙暗鬼何处,金错刀斑泪不收。
乌影打霜啼滑滑,鬼灯吹雨夜啾啾。
管停孤凤难成调,弦到离鸾只听愁。
孤凤离鸾颜色故,春鸿社燕流年度。
一旦飘零委逝波,五年骨肉同朝露。
仰首悲旻天,俯首看墟墓。
雨余寒蝶泣虚堂,日暮饥鼯啮庭树。
吊影摧心肝,风云乖所遇。
洛阳季子更无锥,蜀道长卿空有赋。
结得韦郎再世缘,续将秦女已离弦。
双雌绣出茱萸枕,四牡迎来琥珀鞯。
凉月更寻巫峡梦,落花重泛武陵船。
青云无媒日复日,白发有根年复年。
丈夫壮志已如许,不愿低头守儿女。
长歌问天天为愁,出门拔剑驱车去。
游子空悲枥上驹,畸人宁效仓中鼠。
不草治安趋帝阙,便斩楼兰献当宁。
匹马辞家客路尘,马头明月几回新。
昭王台下犹怀古,督亢亭前早问津。
年比士龙初入洛,才如五羖便归秦。
云边幹鹊联青琐,日下鹓鸾拜紫宸。
词客尽叨三馆禄,酒人争买九衢春。
泥涂不复知鸿宝,草莽无缘问小臣。
青草霸图宁买骨,白衣祖道未归轮。
卢龙戍老千牛卫,涿鹿天空万骑屯。
献策马周终不达,干时曲逆莫辞贫。
莺迁苑路如随马,燕掠宫墙不见人。
蟋蟀啼来惟闭户,蘼芜多处正沾巾。
蟋蟀蘼芜生又灭,感遇伤时兼恨别。
凄凄岁暮望眼枯,绵绵远道中肠结。
老奴夜号衣裳单,瘦马昼眠刍粟竭。
炙砚不融指如堕,暖罩无权面欲裂。
绣虎含毫业似掾,神龙出匣终非铁。
鱼困渧涔目是珠,骥服盐车汗成血。
以兹感叹岁华更,又逐征夫更北征。
天划故关无雁度,云连衰草断人行。
元戎尽锡飞鱼服,黠虏皆坚市马盟。
虎帐晓愁沙碛雨,龙荒暮惨浊河声。
黄花较猎安西卒,玄菟高烽海北营。
雪卷牙旗朝草檄,月高铃阁夜谈兵。
射雕原上云初净,散马回中草渐平。
叠鼓椎牛威远堡,登陴飨士受降城。
髑髅天黑呼群泣,磷火秋深逐队明。
从古请缨非浪子,由来谈剑属书生。
书生任侠空驰逐,荡子从军非碌碌。
前年灵武全军覆,昨日辽阳新鬼哭。
惟闻螭陛发边糇,不见虎头飞食肉。
腰间宝刀悔未试,箧里阴符懒将读。
黑貂尽敝卧牛衣,白龙不遇空鱼服。
几年沧海变桑田,何日阳春回黍谷。
万事升沉笑棘猴,一朝得失同蕉鹿。
著书无计学虞卿,去国有袍怜范叔。
虞卿双璧委蒿莱,范叔一寒如此哉。